Karas, Viliam, dočasne poverený minister spravodlivosti SR (2023-05-03):
Ďakujem pekne, pán predsedajúci. Takže, vážené pani poslankyne, páni poslanci, ďakujem pekne za plodnú diskusiu, ja myslím si, že si rozumieme. Mrzí ma ten prístup kvázi vyhranený v tom zmysle, že sa posúvajú veci tak, ako nie sú. Nikdy, Mária, nikdy som to tak nekomunikoval, ako tu ty teraz dnes prezentuješ. Mrzí ma to, asi si nepočúvala všetky moje vystúpenia k tejto téme od novembra. Ja som sa tejto témy ujal sám a veľmi rád. Ujal som sa jej preto, lebo jednoducho je tu rozkol v tejto spoločnosti. Chodíme a vybíjame si boje tam, kde nie sú, čiže jednoducho ujal som sa toho profesionálne, prakticky vedomý si limitov, ktoré som dostal od vás, aj od vás, aj od vášho klubu. Vy ste dali návrh, ktorý neprešiel, mal som dať rovnaký? Mal som dať rovnaký? Čiže jednoducho normálne, vecne som sa postavil k veci, postretal som sa so všetkými zástupcami. Dlho som, dlho som jednoducho rokoval so všetkými aj zástupcami tejto komunity. Navnímal som, som si plne vedomý našich záväzkov, prišiel do toho aj rozsudok vo veci Fedotov, podrobne som si ho čítal, aj s pánom verejným ochrancom práv som rozprával a nie raz, dokonca som s ním bol aj prejsť návrh riešenia. To, čo ponúkame a predstavujeme, ja zopakujem to, čo som opakoval, aj včera na klube povedal jednom poslaneckom, že jednoducho ide o technický návrh riešenia, ktorý nevstupuje do ľudí a do ich vzťahov, nehodnotí ich zo strany štátu, plne realizuje slobodu človeka a jednotlivca a aprobuje a dokonca privileguje určitý vzťah dôvery, kde môže byť ten aj vzájomný, navzájom. Ja rozumiem, rozumiem, ešte raz hovorím, rozumiem požiadavke, aká je, ale predkladám niečo, čo som si myslel a mal som nádej a stále mám, že je priechodné, nie niečo, čo v dnešnom stave priechodné nie je, a som si vedomý toho, že bude vecným prínosom pre sociálne vzťahy naprieč celou krajinou, nebude riešiť len Bratislavu a bratislavské záujmy, respe... ale bude riešiť naprieč celou krajinou mnoho konkrétnych situácií v rodinách. Vieme, v akom vzťahu ľudia žijú, boria sa s problémami a jednoducho tento zákon umožňuje facilitovať, uľahčovať, áno, aj možno susedský vzťah a čo je na tom? Čiže je to technické riešenie, ono nie je ultimatívne. A nie, neplní to, čo si, o čom ty si hovorila, čiže a, a nikto to za to ani nevydával, ale je to riešenie, ktoré je praktické, je praktickým riešením. A nie je pravdou, že ho nebude niekto využívať alebo nebude reagovať, lebo ja som dostal desiatky spätných väzieb naprieč rôznymi komunitami, že je to vec, ktorá je praktická. A to je z praktického života. Politicky sa môžeme baviť o symboloch a tak ďalej, ale ja hovorím, ja som prišiel s praktickým riešením. Čiže, samozrejme, všetko už je potom na vás, ja som za svoj rezort a za seba ľudsky urobil to, čo som v čase a priestore považoval za najvhodnejšie pre túto krajinu, pre rešpektovanie a z úcty ku všetkým. Neponúkam to ako niečo, čo si, čo niekto tvrdí, že ponúkam. Nikdy som to nehovoril, od počiatku som povedal, že ja nejdem predstaviť zákon o registrovaných partnerstvách. Ak to niekto tvrdí, tak klame, lebo ja som to nikdy nepovedal, nikdy. Toto nie je zákon o registrovaných partnerstvách. Ale jedným dychom dodávam, že rozhodnutie vo veci Fedotov nezaväzuje krajinu dohovoru zriadiť alebo inštalovať registrované partnerstvá, nezaväzuje. Je to jedna z alternatív. Tento zákon reaguje aj na tieto situácie. Takže ja prosím o podporu tohto návrhu všetkých poslancov a poslankyne a verím, že je to, je to praktické riešenie pre občanov. Zabudnime na ideologické vojny. Tento zákon nie je ideologický ani z jednej, ani z druhej strany. Je čisto technicko-právny a umožňuje, facilituje mnoho konkrétnych životných situácií a pomáha ľuďom pokojne žiť a budovať vzťahy dôvery a ich aj bonifikovať vo vzťahu k štátu, pretože to je prak... má praktické riešenia. Ďakujem pekne.